钦定古今图书集成/明伦汇编/家范典/第016卷 > 《旌王宇》皮日休
## 钦定古今图书集成/明伦汇编/家范典/第016卷 > 《旌王宇》皮日休

王莽窃弄汉柄，擅斥帝族，当其时有名臣名士身被
汉禄者，阖朝皆然也。莫不回忠作佞，变直为邪，曾不
敢一忤莽色，以平帝得亲乎外氏者也。而宇乃以为
谋事泄受祸。日休旌之曰：“若宇之道，真忠烈之士哉！
不以其父得天下为利，以反道为虑，不以己将为天
子之子为贵，以愆咎为戒。”呜呼！宇之道，大不负天地，
“幽不惭鬼神，贞不愧金石，明不让日月”，于臣子之义
备矣。而班氏忘赞皮子旌之美夫！